Pagal Prekybos ir bendradarbiavimo susitarimo 552 straipsnio 13 dalies trečią sakinį, jei pirmiau nurodytos ypatingos aplinkybės išlieka ir, be to, jei Jungtinė Karalystė yra padariusi didelę pažangą, Partnerystės taryba pratęsia tarpinį laikotarpį antrą kartą vienais metais, t. y. iki 2023 m. gruodžio 31 d.

Nukrypti leidžianti nuostata susieta su procesu, pagal kurį reikalaujama, kad Jungtinė Karalystė Prekybos ir bendradarbiavimo susitarimu įsteigtam Specialiajam teisėsaugos ir teisminio bendradarbiavimo komitetui turi pateikti nepriklausomos administracinės įstaigos ataskaitą, įskaitant Jungtinės Karalystės duomenų apsaugos priežiūros institucijos nuomonę, kuriose nurodoma, ar pagal Prekybos ir bendradarbiavimo susitarimo 552 straipsnio 11 dalį taikytinos papildomos duomenų apsaugos priemonės veiksmingai taikytos tarpiniu laikotarpiu, ir įvertinama, ar išlieka minėtosios ypatingos aplinkybės, taip pat apibūdinamos pastangos, dedamos siekiant pertvarkyti Jungtinės Karalystės PNR duomenų tvarkymo sistemas į sistemas, kurios leistų ištrinti PNR duomenis keleiviams išvykus iš Jungtinės Karalystės. Be to, antru Partnerystės tarybos atliktu pratęsimu reikalaujama, kad Jungtinė Karalystė būtų padariusi didelę pažangą šiuo tikslu pertvarkydama PNR duomenų tvarkymo sistemas, nors ir dar nebuvo įmanoma šios pertvarkos užbaigti.

Prekybos ir bendradarbiavimo susitarimo 552 straipsnio 10 dalyje numatyta, kad to straipsnio 11 dalis taikoma dėl ypatingų aplinkybių, dėl kurių Jungtinė Karalystė negali atlikti techninių patikslinimų, būtinų PNR duomenų tvarkymo sistemoms, kurias Jungtinė Karalystė naudojo tuo metu, kai jai buvo taikoma Sąjungos teisė, pertvarkyti į sistemas, kurios leistų ištrinti PNR duomenis pagal to straipsnio 4 dalį.

Prekybos ir bendradarbiavimo susitarimo 552 straipsnio 12 dalyje numatyta, kad praėjus devyniems mėnesiams nuo to susitarimo įsigaliojimo Jungtinė Karalystė Specialiajam teisėsaugos ir teisminio bendradarbiavimo komitetui turi pateikti to straipsnio 7 dalyje nurodytos nepriklausomos administracinės įstaigos ataskaitą, į kurią įtraukiama 525 straipsnio 3 dalyje nurodytos Jungtinės Karalystės priežiūros institucijos nuomonė dėl to, ar veiksmingai taikomos Prekybos ir bendradarbiavimo susitarimo 552 straipsnio 11 dalyje nustatytos papildomos apsaugos priemonės, ir Jungtinės Karalystės atliktą vertinimą, ar Prekybos ir bendradarbiavimo susitarimo 552 straipsnio 10 dalyje nurodytos ypatingos aplinkybės išlieka, kartu su pastangų, dedamų siekiant Jungtinės Karalystės PNR duomenų tvarkymo sistemas pertvarkyti į sistemas, kurios leistų ištrinti PNR duomenis pagal to straipsnio 4 dalį, aprašymu. Antroji ataskaita ir vertinimas turi būti pateikti dar kartą po metų, jei tarpinis laikotarpis bus pratęstas paskutinį kartą dar vienais metais.

Tarpiniu laikotarpiu Jungtinė Karalystė įpareigojama taikyti Prekybos ir bendradarbiavimo susitarimo 552 straipsnio 11 dalies a–d punktuose nustatytas papildomas apsaugos priemones, visų pirma neleisti naudoti PNR duomenų, kurie turi būti ištrinti. Veiksmingas šių apsaugos priemonių taikymas turi būti įrodytas nepriklausomos administracinės įstaigos ataskaitoje ir Jungtinės Karalystės duomenų apsaugos priežiūros institucijos nuomonėje pagal Prekybos ir bendradarbiavimo susitarimo 552 straipsnio 12 dalies a punktą.

Prekybos ir bendradarbiavimo susitarimo 552 straipsnio 13 dalies antrame sakinyje numatyta, kad, jei to straipsnio 10 dalyje nurodytos ypatingos aplinkybės išlieka, Partnerystės taryba pratęsia to straipsnio 11 dalyje nurodytą tarpinį laikotarpį vienais metais.

Partnerystės taryba tarpinį laikotarpį pirmą kartą pratęsė 2021 m. gruodžio 21 d.

Pirmiau nurodyta procedūra ir sąlygos taip pat taikomos siekiant antrą ir paskutinį kartą tarpinį laikotarpį pratęsti dar vienais metais. Be to, pagal Prekybos ir bendradarbiavimo susitarimo 552 straipsnio 13 dalies trečią sakinį, Jungtinė Karalystė turi įrodyti, kad padaryta didelė pažanga pertvarkant jos PNR duomenų tvarkymo sistemas, nors ir dar nebuvo įmanoma jų pertvarkyti į sistemas, kurios leistų ištrinti PNR duomenis pagal Prekybos ir bendradarbiavimo susitarimo 552 straipsnio 4 dalį.

Partnerystės tarybos sprendimas pratęsti tarpinį laikotarpį gali būti bet kokios formos. Partnerystės tarybos pirmininkų sprendimai priimami bendru sutarimu (žr. Prekybos ir bendradarbiavimo susitarimo 1 priedo 1 straipsnio 2 dalį). Sprendimas turėtų būti priimtas iki tarpinio laikotarpio antrų metų pabaigos, t. y. iki 2022 m. gruodžio 31 d.

Prieš pasibaigiant antram ir paskutiniam tarpinio laikotarpio pratęsimui, t. y. iki 2023 m. gruodžio 31 d., Jungtinė Karalystė turės būti užbaigusi visus techninius patikslinimus, būtinus, kad jos PNR duomenų tvarkymo sistemose būtų galima ištrinti PNR duomenis pagal Prekybos ir bendradarbiavimo susitarimo 552 straipsnio 4 dalį. Komisija tikisi, kad Jungtinė Karalystė apie tai informuos Specialųjį teisėsaugos ir teisminio bendradarbiavimo komitetą.

Specialusis teisėsaugos ir teisminio bendradarbiavimo komitetas stebi ir peržiūri Prekybos ir bendradarbiavimo susitarimo trečios dalies įgyvendinimą ir užtikrina tinkamą jos veikimą. Todėl jis lieka tinkamas forumas aptarti Jungtinės Karalystės nepriklausomos administracinės įstaigos metinį vertinimą dėl Jungtinės Karalystės kompetentingos institucijos taikomo požiūrio, susijusio su būtinybe saugoti PNR duomenis pagal Prekybos ir bendradarbiavimo susitarimo 552 straipsnio 4 dalį, kaip nustatyta to straipsnio 7 dalyje.

3.Pozicija, kurios turi būti laikomasi Sąjungos vardu

Pagrindiniai faktai

2022 m. rugsėjo 29 d. Jungtinė Karalystė Specialiajam teisėsaugos ir teisminio bendradarbiavimo komitetui pagal Prekybos ir bendradarbiavimo susitarimo 552 straipsnio 12 dalies b punktą pateikė vertinimą.

Jungtinės Karalystės vertinime daroma išvada, kad išlieka ypatingos aplinkybės, susijusios su Jungtinės Karalystės PNR duomenų tvarkymo sistemomis, ir kad padaryta didelė pažanga pertvarkant Jungtinės Karalystės PNR duomenų tvarkymo sistemą į sistemas, kurios leistų ištrinti PNR duomenis pagal Prekybos ir bendradarbiavimo susitarimo 552 straipsnio 4 dalį, nors ir dar nebuvo įmanoma sistemų visapusiškai pertvarkyti tuo tikslu.

Jungtinė Karalystė turi pertvarkyti PNR duomenų tvarkymo sistemą, sukonfigūruotą taip, kad atitiktų Sąjungos teisę, taikomą valstybėms narėms, į sistemą, sukonfigūruotą taip, kad atitiktų Prekybos ir bendradarbiavimo susitarimo reikalavimus, o iki Prekybos ir bendradarbiavimo susitarimo įsigaliojimo nebuvo pakankamai laiko padaryti būtinus sudėtingos PNR duomenų tvarkymo sistemos pakeitimus. Prekybos ir bendradarbiavimo susitarimo reikalavimai atitinka 2017 m. Teisingumo Teismo praktiką dėl tarptautinio PNR duomenų perdavimo iš Sąjungos į trečiąsias šalis (Nuomonė 1/15).

Dabartinė Jungtinės Karalystės PNR duomenų tvarkymo sistema buvo sukurta 2004 m. ir 2016 m. pritaikyta taip, kad atitiktų 2016 m. balandžio 27 d. Direktyvą (ES) 2016/681 dėl keleivio duomenų įrašo (PNR) duomenų naudojimo teroristinių nusikaltimų ir sunkių nusikaltimų prevencijos, nustatymo, tyrimo ir patraukimo už juos baudžiamojon atsakomybėn tikslais. Taigi Jungtinės Karalystės PNR duomenų tvarkymo sistema, kaip ir kitų valstybių narių, buvo sukurta taip, kad joje būtų saugomi visi PNR duomenys penkerius metus, kad bet kuriuo metu per šį penkerių metų laikotarpį būtų galima atsakyti į tinkamai pagrįstus prašymus konkrečiais atvejais. Ji nebuvo sukurta taip, kad būtų ištrinami keleivių PNR duomenys jiems išvykus iš Jungtinės Karalystės, kaip reikalaujama Prekybos ir bendradarbiavimo susitarime.

Be to, dabartinis Jungtinės Karalystės rizikos vertinimo procesas, kaip ir kitų valstybių narių, parengtas taip, kad būtų nustatomi asmenys, kurių duomenys atitinka objektyvias tikslines taisykles arba kitus iš anksto nustatytus kriterijus saugumo ir sienų kontrolės patikrinimams atlikti. Procesas neparengtas taip, kad jį taikant būtų nustatoma, ar reikia saugoti konkrečius PNR duomenis keleiviui išvykus iš Jungtinės Karalystės.

Savo vertinime, pateiktame 2022 m. rugsėjo 29 d. pagal Prekybos ir bendradarbiavimo susitarimo 552 straipsnio 12 dalies b punktą, Jungtinė Karalystė nurodė neseniai parengusi ir sukūrusi funkciją PNR duomenims ištrinti pagal Prekybos ir bendradarbiavimo susitarimo 552 straipsnio 4 dalį; šiuo metu atliekamas šios funkcijos beta bandymas.

Be to, Jungtinė Karalystė pranešė kurianti automatizuotą rizikos vertinimo procesą, grindžiamą objektyviais įrodymais, kad nustatytų, kuriuos duomenis reikia saugoti keleiviui išvykus iš Jungtinės Karalystės. Tuo tarpu Jungtinė Karalystė vykdo rankinį rizikos vertinimo procesą, kad galėtų taikyti papildomas apsaugos priemones, nurodytas Prekybos ir bendradarbiavimo susitarimo 552 straipsnio 11 dalyje. Jungtinė Karalystė numato, kad automatizuotas rizikos vertinimo procesas bus pradėtas taikyti iki 2023 m. pabaigos.

2022 m. rugsėjo 29 d. Jungtinė Karalystė Specialiajam teisėsaugos ir teisminio bendradarbiavimo komitetui pagal Prekybos ir bendradarbiavimo susitarimo 552 straipsnio 12 dalies a punktą taip pat pateikė Prekybos ir bendradarbiavimo susitarimo 552 straipsnio 7 dalyje nurodytos nepriklausomos administracinės įstaigos ataskaitą, kurioje išdėstytas veiksmingas Prekybos ir bendradarbiavimo susitarimo 552 straipsnio 11 dalyje nurodytų papildomų duomenų apsaugos priemonių taikymas. Į šią ataskaitą įtraukta Prekybos ir bendradarbiavimo susitarimo 525 straipsnio 3 dalyje nurodytos Jungtinės Karalystės priežiūros institucijos nuomonė.

2022 m. spalio 13 d. Specialusis teisėsaugos ir teisminio bendradarbiavimo komitetas nagrinėjo Jungtinės Karalystės vertinimą ir ataskaitą. Ta proga Jungtinė Karalystė, atsakydama į kelis Sąjungos klausimus, pateikė papildomos informacijos apie Prekybos ir bendradarbiavimo susitarimo 552 straipsnio 11 dalyje numatytų duomenų apsaugos priemonių taikymą ir šią informaciją ji sutiko vėliau pateikti raštu.